รัฐบาลไทย-ข่าวทำเนียบรัฐบาล-นายมนตรี เดชาสกุลสม ผู้ตรวจราชการกระทรวงคมนาคม ตรวจการปฏิบัติงานศูนย์บัญชาการเครือข่ายสถานีตรวจสอบน้ำหนักยานพาหนะ สำนักงานควบคุมน้ำหนักยานพาหนะ กรมทางหลวง
วันพฤหัสบดีที่ 22 มิถุนายน 2566
นายมนตรี เดชาสกุลสม ผู้ตรวจราชการกระทรวงคมนาคม ตรวจการปฏิบัติงานศูนย์บัญชาการเครือข่ายสถานีตรวจสอบน้ําหนักยานพาหนะ สํานักงานควบคุมน้ําหนักยานพาหนะ กรมทางหลวง
...
นายมนตรี เดชาสกุลสม ผู้ตรวจราชการกระทรวงคมนาคม ในฐานะประธานคณะทํางานตรวจสอบข้อเท็จจริงกรณีการติดสินบนเจ้าหน้าที่โดยการติดสติกเกอร์บนรถบรรทุก พร้อมด้วยคณะทํางานฯ ตรวจการปฏิบัติงานศูนย์บัญชาการเครือข่ายสถานีตรวจสอบน้ําหนักยานพาหนะ สํานักงานควบคุมน้ําหนักยานพาหนะ กรมทางหลวง ในวันที่ 22 มิถุนายน 2566
นายมนตรี เดชาสกุลสม เปิดเผยว่า นายพิศักดิ์ จิตวิริยะวศิน รองปลัดกระทรวงคมนาคม ในฐานะประธานคณะกรรมการตรวจสอบข้อเท็จจริงกรณีการติดสินบนเจ้าหน้าที่โดยการติดสติกเกอร์บนรถบรรทุก ได้มอบให้คณะทํางานฯ ตรวจสอบข้อเท็จจริงกรณีดังกล่าวอย่างเต็มที่ ให้ความเป็นธรรมกับทุกฝ่าย และในการประชุมคณะทํางานฯ เมื่อวันที่ 12 มิถุนายน 2566 ได้มีมติให้คณะทํางานฯ กรมทางหลวง (ทล.) กรมทางหลวงชนบท (ทช.) และกรมการขนส่งทางบก (ขบ.) ลงพื้นที่สุ่มตรวจสถานีที่เหลือและรายงานผลให้คณะทํางานฯ ทราบ เพื่อนําข้อมูลที่ได้มาประมวลผลเสนอคณะกรรมการฯ พิจารณามอบหมายแนวทางการดําเนินงานต่อไป นั้น
สําหรับตรวจการปฏิบัติงานศูนย์บัญชาการเครือข่ายสถานีตรวจสอบน้ําหนักยานพาหนะในครั้งนี้ ได้มีการตรวจสอบกระบวนการทํางาน ระบบควบคุม ตลอดจนการเชื่อมต่อข้อมูลระหว่างศูนย์ฯ กับสถานีตรวจสอบน้ําหนักทั่วประเทศ ซึ่งศูนย์ฯ สามารถรับข้อมูลแบบ Real Time จากสถานีควบคุมน้ําหนักรถบรรทุกทุกระบบ ประกอบด้วย ระบบชั่งน้ําหนักแบบเครื่องชั่งน้ําหนักรถขณะหยุดนิ่ง (Static) ระบบชั่งน้ําหนักยานพาหนะขณะเคลื่อนที่ (Weigh in Motion: WIM) และจากหน่วยตรวจสอบน้ําหนักเคลื่อนที่ (Spot Check) สําหรับระบบการทํางานของศูนย์ฯ หากพบรถบรรทุกไม่เข้าชั่งน้ําหนักที่สถานีฯ เจ้าหน้าที่ประจําศูนย์ฯ จะประสานไปยังเจ้าหน้าที่ประจําสถานีฯ เพื่อให้เรียกรถบรรทุกคันดังกล่าวมาชั่งน้ําหนัก มีเจ้าหน้าที่ประจําตลอด 24 ชั่วโมง เพื่อดูการทํางานและสุ่มตรวจเจ้าหน้าที่ประจําสถานีฯ ตลอดจนสุ่มตรวจระบบและรถเข้าสถานีฯ ผ่านจอมอนิเตอร์ที่สามารถแสดงผลได้ทั้งบริเวณเครื่องชั่งน้ําหนัก ห้องควบคุม และจอแสดงค่าน้ําหนักรถที่สถานีฯ และจัดทํารายงานสถานการณ์ประจําวันเสนอหัวหน้าศูนย์ฯ ทุกวัน ทั้งนี้ คณะทํางานฯ ได้สุ่มตรวจสอบระบบการทํางานของศูนย์ฯ อาทิ การติดตามรถที่ไม่เข้าด่านชั่ง การประสานงานและการสื่อสารระหว่างศูนย์ฯ กับสถานีฯ รวมถึงหน้าจอการมอนิเตอร์สถานีฯ ซึ่งมีผลการดําเนินงานเป็นที่น่าพอใจ สามารถสรุปผลการสุ่มตรวจสถานีของคณะทํางานฯ ได้ดังนี้
1) สถานีอุบลราชธานี (ขาออก) สถานีลําลูกกา (ขาเข้า) สถานีชัยบาดาล (ขาเข้า) สถานีปราจีนบุรี (ขาออก) การเข้าชั่งน้ําหนักของรถบรรทุกเป็นไปด้วยความเรียบร้อย ไม่พบรถบรรทุกน้ําหนักเกิน
2) สถานีแก่งคอย (ขาเข้า) คณะทํางานฯ มีข้อเสนอแนะให้ปรับปรุงการติดตั้งกล้องให้อยู่ทิศทางที่มองเห็นเจ้าหน้าที่และหน้าจอมอนิเตอร์ในห้องควบคุมของสถานี
3) สถานีเพชรบุรี (ขาออก) คณะทํางานฯ มีข้อเสนอแนะให้ปรับปรุงระบบไฟภายในห้องควบคุมของสถานี เพื่อให้สามารถมองเห็นการปฏิบัติงาน
4) สถานียางตลาด จังหวัดกาฬสินธุ์ พบรถไม่เข้าชั่งน้ําหนัก 1 คัน ศูนย์ฯ มีการประสานงานโดยโทรศัพท์แจ้งไปยังสถานีฯ ให้ติดตามรถบรรทุกกลับมาชั่งน้ําหนัก ซึ่งได้รับความร่วมมือเป็นอย่างดี
5) สถานีสมุทรสาคร (ขาเข้าและขาออก) พบการจับกุมรถบรรทุกน้ําหนักเกิน 1 คัน และสถานีฯ ได้ส่งผู้กระทําผิดให้เจ้าหน้าที่ตํารวจดําเนินการตามกฎหมายต่อไป
6) สถานีระยอง (ขาเข้า) พบรถน้ําหนักเกิน 1 คัน สถานีฯ ได้เข้าจับกุมและส่งให้เจ้าหน้าที่ตํารวจดําเนินการตามกฎหมายต่อไป
ทั้งนี้ คณะทํางานฯ ได้มีข้อเสนอแนะเพิ่มเติมให้ สคน. จัดสรรงบประมาณเพื่อพัฒนาปรับปรุงระบบให้มีประสิทธิภาพมากขึ้น รวมถึงปรับปรุงระบบ Software ให้ทันสมัย สามารถประมวลได้อย่างรวดเร็วและแสดงผลหน้าจอได้มากขึ้น พร้อมเน้นย้ําศูนย์ฯ ตรวจสอบรถให้เข้าด่านชั่งน้ําหนักอย่างเข้มงวดยิ่งขึ้น
อย่างไรก็ตาม จากการเปิดรับแจ้งเบาะแสและการร้องเรียนเกี่ยวกับส่วยสติกเกอร์บนรถบรรทุก ผ่านเว็บไซต์กระทรวงคมนาคม www.mot.go.th และสายด่วนศูนย์ปลอดภัยคมนาคม โทร. 1356 ตั้งแต่วันที่ 12 มิถุนายน 2566 จนถึงขณะนี้ยังไม่พบข้อมูลใด ๆ เพิ่มเติม ดังนั้น คณะทํางานฯ จะทําหนังสือถึงสหพันธ์การขนส่งทางบกแห่งประเทศไทย เพื่อขอข้อมูลมาประกอบการพิจารณาเพิ่มเติมต่อไป
กระทรวงฯ ขอยืนยันว่าจะดําเนินการทุกขั้นตอนด้วยความโปร่งใส ให้ความเป็นธรรมกับทุกฝ่าย รวมถึงตรวจสอบในทุกประเด็นเพื่อให้ประชาชนรับทราบข้อเท็จจริงและเชื่อมั่นในการดําเนินการของกระทรวงฯ และหากผลการตรวจสอบข้อเท็จจริงพบว่าหน่วยงานหรือเจ้าหน้าที่อาจจะมีส่วนเกี่ยวข้อง กระทรวงฯ จะดําเนินการตามระเบียบและกฎหมายโดยไม่มีข้อยกเว้นต่อไป